
“Moralinis sprendinys panašus į religinį tuo, kad jis paremtas tikėjimu tokiomis realybėmis, kurių nėra”1 – sakė Friedrichas Nietzsche. Galima pridurti, kad mokslinis sprendinys taip pat panašus į religinį. Mokslininkai nuolatos žada parodyti žmogaus akims nematomą kasdienio pasaulio tikrovę, nematomus ryšius, jėgas ir struktūras. Didžiausia bet kurio mokslo svajonė – regimas daiktų formas paversti formulėmis. Tai yra, mokslininkai postuluoja nematomą pasaulį, kad juo remdamiesi galėtų paaiškinti matomą. 


Šiuo požiūriu mokslas yra gana pavojingas užsiėmimas - galima greitai prarasti žemę po kojomis. Galima taip stipriai nutolti nuo kasdienio pasaulio, kad jau norisi klausti, kuris iš jų yra tikresnis: mokslo kuriamas ar kasdienybės, matomas ar nematomas pasaulis? Mokslo filosofijos, psichologijos ir žinojimo sociologijos paskirtis - padėti įveikti šį realybės praradimo pojūtį. Po Thomas Kuhno darbų požiūris į mokslą tapo daug realistiškesnis – buvo sugrįžta prie tiesos, kad vadinamasis mokslinis objektyvumas yra tam tikros mokslininkų bendruomenės kūrinys.

Socialiniai mokslai ilgą laiką buvo moralės mokslų, tiksliau – moralės filosofijos -  dalis, kitaip tariant, tarp moralinio ir mokslinio tikėjimo neegzistavo kokio nors didesnio konflikto. Vėliau atsirado didžioji bihevioristinė pagunda sunaikinti bet kokius tampresnius sociologijos ir moralės filosofijos ryšius. Tai buvo skyrybos iš išskaičiavimo: be jų nebūtų buvę įmanoma surasti socialinių faktų kaip daiktų ir bent kiek padoriau atrodyti gamtos mokslų akivaizdoje. Keistai būtų atrodęs šiuolaikinis socialinis mokslas, save traktuojantis kaip moralinių mokslų padalinį, kai jau net menai atvirai pradėjo kalbėti apie savo amoralumą, nepriklausomybę nuo etikos. Sociologai buvo priversti pasakyti, kad jie taip pat pritaria “menas menui” idėjai.

 Socialinių mokslų ir moralės filosofijos skyrybos turėjo moralinį pagrindą. Jų dėka buvo galima sukurti daugiau gėrio, ir tai įkvėpė tyrinėtojus nuo Apšvietos laikų. Buvo tikima, kad autonomiškas socialinis mokslas gali tapti vienu iš svarbiausių socialinę pažangą skatinančių veiksnių. Postmodernizmas, kaip mano Jean François Lyotardas, pakirto šitą tikėjimą2. Socialinių mokslų atstovai suprato, kad jie gali patys legitimuoti savo veiksmus be kokio nors didesnio Apšvietos laikų socialinių ir politinių idėjų poveikio. 


Jeigu taip yra iš tikrųjų, tai iš esmės keičiasi etinis socialinių mokslų statusas - jie praranda ankstesnę misiją. Socialinių mokslų specialistai yra ne žmonijos pažangos skatintojai, bet informacijos apie visuomenę gamintojai. Karlo Marxo žodžiais tarus, kovotojai už žmonijos pažangą tampa protinio  darbo proletarais. Jų bendruomenė, jeigu tikėtume Marxu, neišvengiamai yra susvetimėjusi: dirba tik tam, kad išgyventų, pardavinėja savo darbo jėgą, bando prisitaikyti prie rinkos sąlygų, varžosi dėl ribotų išteklių, o jų bendrumas – vien tik tikrojo bendrumo surogatas. Žmonijos pažanga gali reikštis tik kaip nenumatyta socialinių mokslų pasekmė, tai yra, visiškai pagal Friedricho von Hayeko aprašytus spontaniškos rinkos tvarkos dėsnius.


Jeigu tikėtume kitu sociologijos klasiku, kapitalizmą kadaise išmaitino protestantiškoji etika3. Daniel Bellas mano, kad kapitalizmas šiandien jau funkcionuoja be šitos etikos4. Kažkas panašaus gali būti atsitikę ir socialiniams mokslams. Pradėję nuo kilnios švietėjų misijos, jų  atstovai dabar gyvena visiškai kitokiomis idėjomis. Dabartinis jų uždavinys – teikti paslaugas informacijos rinkos vartotojams. 


Mes dažnai nesuvokiame prieštaravimo tarp senosios universiteto idėjos ir dabartinio socialinio mokslo. Modernusis socialinis mokslas buvo įstatytas į iš esmės viduramžišką universitetų tvarką. Iš principo senasis universitetas buvo sumanytas kaip unikali žmonių bendravimo vieta. Čia turėjo rinktis tiesos, gėrio ir grožio pažinimo siekiantys žmonės. Naivu buvo klausti, kokią misiją universitetas turi atlikti visuomenėje. Jis pats buvo unikali visuomenė, turinti savo moralinius įsipareigojimus. Universitetai buvo kuriami ne tik mokslinei, bet ir moralinei misijai. 


Senoji universitetinio gyvenimo tradicija susiformavo visiškai kitokių moralinių įsitikinimų kontekste negu dabartinis požiūris į kultūrą. Bolonijos ar Berlyno universiteto įkūrimo laikais buvo manoma, kad kultūra yra ypatinga žemdirbystė, orientuota į sielos ir aplinkos kultivavimą. Tuo tarpu šiandien mūsų jau nestebina “narkomanų” ar “nusikaltėlių kultūros“ terminas. Jau manome, kad jeigu ne natūra, vadinasi kultūra. Kad būtum visavertis visuomenės narys, šiandien nebereikia kokių nors didesnių moralinio tobulėjimo pastangų. Net nusikaltimai socialinio organizmo funkcionavimo požiūriu traktuojami kaip pozityvus dalykas. 


Dabartiniai socialinių mokslų specialistai dažnai primena batsiuvius be batų. Jie gali daug samprotauti apie toliausiai nuo jų nutolusias bendruomenes, tačiau jie taip ir nesugeba pamatyti savo bendruomenės problemų. Anthony Giddensas šiuo metu mėgsta kalbėti apie bendruomenės išsaugojimą potradicinės visuomenės sąlygomis5. Tačiau jo normatyvinės programos sunkiai tampa kūnu. Net sociologai susiduria su didelėmis bendruomenės išsaugojimo problemomis


Kalbos apie bendruomenę šiuo metu yra tapusios madingu dalyku. Sociologai mėgsta daug kalbėti apie senąsias bendruomenes griaunančius veiksnius, politikos filosofai sukūrė galingą komunitarizmo sąjūdį, o psichologai prirašė daugybę knygų apie bendruomeninės psichologijos reikšmę. Šiuo požiūriu pasitvirtina Roberto Nisbeto nubrėžta sociologinės minties vystymosi tendencija: kuo labiau bendruomenė iš tikrųjų nyksta, tuo geriau ją sekasi aptarti teoriškai ir sureikšminti praktiškai6.


Potradicinė visuomenė yra negailestinga socialinių mokslų atstovams. Jų bendruomenei išlaikyti reikalingos sąmoningos kiekvieno jos nario pastangos, aiškus pasirinkimas ir apsisprendimas. Jokia bendruomenė šiandien jau nėra savaime garantuotas dalykas. Bet kuriai iš jų išlaikyti reikia nemažų moralinių pastangų. Jeigu socialinių ir humanitarinių mokslų atstovai nenori rūpintis savo bendruomenėmis – tai jų gali ir nelikti. Jas gali pakeisti įvairios vien procedūriniais principais paremtos organizacijos. 


Zygmuntas Baumanas sugalvojo pasakojimą, kad šiuolaikinis postmodernus žmogus yra bastūnas, gyvenantis pagal principą “ fiziškai arti, bet dvasiškai toli”7. Tai tikriausiai tinka ir socialinių mokslų atstovams. Nors taip pat sėkmingai galima būtų pritaikyti ir kitą – Jeano Baudrillardo pasakojimą apie simuliakrus. Socialinių mokslų specialistai vien tik simuliuoja “tikrąjį” mokslą.  

Religijoje kai kurių institucijų griuvimas kartais būna pozityvus dalykas, atveriantis kelią tikėjimui. Tačiau mūsų postmodernioji būklė yra daug keblesnis klausimas. Apšvietos laikų maištininkai šiandien jau tapo biurokratais, kurie įvairiausiais reklaminiais triukais bando išsaugoti nykstantį tikėjimą socialiniu mokslu. Baudrillardo žodžiais, jie bando įrodyti, kad egzistuoja tam tikros vertybės, tačiau iš tikrųjų likusios tik meistriškai sukonstruotos simuliacijos. Socialinis mokslas dažnai primena ritualą, atitrūkusį nuo jį išmaitinusių moralinių įsitikinimų. Todėl vienintelė išeitis – gelbėtis formuojant įvaizdžius, viešuosius ryšius ir tam tikrus galios santykius. 

Šiandien jau galima klausti, ar įmanoma išlaikyti tai, ką Jürgenas Habermas vadina “gyvenamojo pasaulio” sąvoka8. Ne tik kasdienio pasaulio žmonės, bet ir mokslininkai kenčia nuo to paties dalyko - “strateginio veiksmo” pertekliaus. Jie trokšta pelno, ekonominės naudos, visuomenės pripažinimo ir politinės bei kultūrinės įtakos. Bendruomenė jiems visuose šituose reikaluose gali padėti ne daugiau negu pakaruokliui virvė. 

Daug prisidėję prie per ilgą laiką nusistovėjusių moralinio ir kultūrinio gyvenimo tradicijų griovimo, šiuolaikiniai socialinių mokslų specialistai pametė aiškesnius savo veiklos motyvus. Pasitvirtino seniai žinoma tiesa, kad vien mokslo priemonėmis neįmanoma sukurti tam tikrų svarbių žmogiškosios veiklos prasmingumo šaltinių. Jeigu tai pavyktų padaryti, tai šalia mokslo jau seniausiai gyvuotų pati tikriausia barbarybė. Mokslui reikia kitų - nemokslinių prasmės šaltinių. Tikėjimą nematomais tikrovės dėsniais dar turi papildyti tikėjimas kai kuriais moraliniais, religiniais ir filosofiniais dalykais, kurie nurodo ne tai, kas yra, bet į tai, kas privalo būti.  

Politinė kultūra prasideda nuo šeimos, nuo tvarkos daugiabučio namo laiptinėje ar knygų mylėtojų draugijos susirinkimo. Visa tai galioja ir mokslininkų bendruomenei, kuri taip pat prasideda nuo diskusijų universitetuose, knygų recenzijų rašymo ar profesinės organizacijos veiklos. Visiems šitiems dalykams galima suteikti skirtingus tobulumo standartus ir visi jie gali būti traktuojami kaip tam tikras kultūrinis pasiekimas. Neužtenka sociologiją padaryti sociologijos tyrimo objektu, kaip tai mėgstama daryti po Pierre/o Bourdieu Homo Academicus. Dar būtinas kitas, labiau praktinis sprendimas – reikia pakeisti kai kuriuos netikusius akademinės bendruomenės gyvenimo įpročius. Galbūt šis uždavinys neaktualus Harvardo, Oxfordo ar Sorbonos bendruomenėms, tačiau jis tikrai yra nepraradęs aktualumo Vilniaus, Kauno ar Klaipėdos universitetuose.

Lietuvai reikia šiuolaikinio socialinio mokslo, nes šis mokslas yra būtina modernios visuomenės gyvavimo sąlyga. Tačiau negalime nematyti skirtumo tarp savo ir Vakarų akademinių bendruomenių. Vakarietiškos teorinės idėjos savaime nesukuria bendruomenės. Tam reikalingi mūsų pačių organizaciniai sugebėjimai ir moralinės pastangos. Galime sėkmingai naudotis Vakarų fondų pagalba, tačiau neturime užmiršti, kad ne viskas priklauso vien nuo pinigų. Robertas Putnamas įtikinamai parodė, kaip gaudami tą pačią finansinę paramą, Šiaurės ir Pietų Italijos gyventojai nevienodai tvarko savivaldos reikalus9. Tiek politikoje, tiek ir moksle daug kas priklauso nuo nusistovėjusių bendruomeninio gyvenimo tradicijų. 

Peteris Bergeris neseniai paskelbė straipsnį Kas atsitiko sociologijai?”10. Jo nuomone, dabartinę sociologinę mintį žlugdo du pagrindiniai veiksniai: metodologinis fetišizmas ir didžiulis noras dalyvauti kultūriniuose karuose. Bergeris nenurodo trečios šią discipliną demoralizuojančios priežasties – ją kadaise įkvėpusios etikos sunykimo. Socialiniai mokslai nesunkiai gali veikti pagal Weberio pasiūlytą trijų pakopų koncepciją: pradžioje tam tikros tyrimą įkvepiančios vertybinės nuostatos, paskui griežta metodologinė disciplina, o galiausiai – vėl vertinimams pavaldūs tyrimo rezultatai. Tačiau vienoks bendruomenės vaizdas, kai į ją žiūrima per Aristotelio etikos prizmę, o kitoks, kai joje įsigali Nietzshe/s ar Jeremy Benthamo idėjos.

Pabėgę nuo etikos metodologijos lygmeniu, šiuolaikiniai socialiniai mokslai negali nuo jos išsivaduoti bendruomenės lygmeniu. Išvaryta pro duris, filosofija nesunkiai grįžta pro langą. Tai, galima sakyti, praktiškai įkūnytos moralės filosofijos lygmuo. Už socialinių mokslų katedrų ir institutų visada nesunkiai galima rasti tam tikras etines idėjas. 

Bergeris atkreipia dėmesį į tai, kad pirmieji Čikagos mokyklos sociologai apsigyvendavo kukliame viešbutyje ir taip pradėdavo tirti kaimynystėje esančias bendruomenes. O dabartiniai jų sekėjai savo veiklą pradeda kiek kitaip – nuo pinigų projektams prašymo. Galima sakyti, kad pasikeitė mokslinių tyrimų organizavimo būdas. Tačiau galima ryžtis ir kiek kitaip tvirtinti – pasikeitė ne tik organizacija, bet ir mokslinio darbo etika.  

Veiksmų motyvacija yra labai svarbus dalykas. Šalia sąmoningo tam tikrų dalykų pasirinkimo, mums dar reikia turėti laimės tam tikrai motyvacijai. Žmonių poelgiai numato kažką daugiau, negu galima išreikšti žodžiais. Motina Teresė savo pagalbą vargšams aiškino žodžiais “ jie yra sukurti pagal Dievo paveikslą”. Šis pasakymas skamba gana banaliai, tačiau už jo stovi tikrai įspūdingi darbai. Daugybė tikinčiųjų gali pakartoti šiuos žodžius, tačiau tik retas iš mūsų savo poelgiais gali prilygti motinai Teresei11.

Lietuviškųjų socialinių mokslų ateitis taip pat priklauso nuo banalaus dalyko – sugebėjimo išsaugoti tam tikras bendras vertybes. Benthamas yra palikęs garsiąją frazę, kad bendruomenė yra fikcija. Nereikia įrodinėti, jog remiantis tokia filosofija neįmanoma sukurti kokios nors tvirtesnės akademinės bendruomenės. Tam reikalinga visiškai kita filosofija. Nors galbūt Benthamo filosofija ir geriausiai tinka dabartinei mūsų socialinių mokslų situacijai aprašyti.

Vilniaus universiteto Filosofijos istorijos ir logikos katedroje neseniai teko diskutuoti apie filosofų problemas. Gana greitai priėjome prie bendros išvados, kad pagrindinė šios specialybės problema – sutrūkinėję bendruomeniniai ryšiai. Filosofai nesugeba susirinkti ne tik bendrai šventei, bet ir vengia kokio nors didesnio bendro įsipareigojimo. Juos patenkina į individus-atomus išsiskaidyta bendruomenė : atskiros fakulteto specialybės gyvena kas sau, atskiros katedros – rūpinasi vien savo išlikimu, tarp atskirų katedros narių – mažai ką bendro turinčių žmonių susirinkimai, studentai rūpinasi savo, o dėstytojai - savo reikalais.  

Platonas, Aristotelis, Augustinas ir Akvinietis manė, kad politika yra žmonių moralinių įsitikinimų tęsinys. Jie buvo įsitikinę, kad šioje veiklos srityje viskas priklauso ne tiek nuo metodologinio pasirengimo, kiek nuo tam tikrų etinių prielaidų. Machiavellis ir Thomas Hobbesas sukūrė modernųjį socialinį mokslą – jie žmonių elgesį pradėjo traktuoti kaip medžiagą tyrimams, be kokio nors didesnio dėmesio jų moraliniams įsitikinimams. Tokios permainos pagalba socialiniai mokslai padarė tikrai nemažą pažangą: jie tapo rafinuotesni metodologiškai ir gana stipriai paveikė žmonių kasdienius veiksmus. Tačiau, kaip ir visada panašiais atvejais atsitinka, šalia pasiekimų išryškėjo ir kai kurie svarbūs praradimai. 

Reikia sutikti su Bergeriu, manančiu, kad dabartiniai socialiniai mokslai yra priversti laviruoti tarp metodologinio fetišizmo ir įvairiausių ideologinių žygių. Tarp šitų dviejų dalykų egzistuoja esminis skirtumas. Pirmu atveju bandoma suartėti su gamtos mokslais, o antru linkstama į įvairiausius reformatoriškus projektus. Tačiau ir vienu, ir kitu atveju viskas priklauso nuo to paties dalyko – tam tikros etikos išsaugojimo. Tokios pat, kaip tarkime, Weberio aprašyta krikščioniškoji etika, sugebėjusi sukurti kapitalistinę santvarką. Mokslų nuosmukiai yra pakankamai dažnai sutinkamas reiškinys, ir juos sąlygoja ne vien metodologinės klaidos. Akademinę bendruomenę įkvepiančios etikos sunykimas taip pat gali būti traktuojamas kaip svarbus mokslą smukdantis veiksnys. 

Socialinių mokslų specialistai šiandien sugrįžta prie kai kurių paprastų idėjų. Viena iš jų yra pagrįsta įsitikinimu, kad eilinis pilietis taip pat yra socialinis teoretikas mėgėjas: jis ieško savęs ir savo visuomenės supratimo. Kita idėja yra abejotinesnė, tačiau joje taip pat glūdi tam tikras tiesos grūdas – šiuolaikinių socialinių mokslų redukcionizmas, eksternalizmas ir metodologizmas daro grįžtamąjį  poveikį akademinei bendruomenei. Šis poveikis sukuria demoralizacijos efektą: sociologai vis mažiau nori kalbėti apie moralines savo bendruomenės problemas. Jiems atrodo, kad šioje sityje viskas gali susitvarkyti savaime, pagal laisvosios rinkos tvarkos dėsnius.  

Demoralizuojantį redukcionizmo, eksternalizmo ir metodologizmo poveikį įmanoma įveikti tik sociologams–mėgėjams pažįstamu būdu - sugrįžus prie kai kurių bendruomeninių vertybių. Lietuvoje šiuo metu dažniausiai kamuoja ne tiek įtampa tarp metodologinių ir vertybinių įsitikinimų, kiek tikėjimo socialinio mokslo reikšme praradimas. Nors mokslininkai toliau rašo knygas ir skaito paskaitas, jie nebetiki kokiu nors aukštesniu socialinio mokslo pašaukimu. Tai sukuria schizofrenišką situaciją: kalbame Wilhelmo Humboldto žodžiais, o galvojame pagal Paulo Feyerabendo mokslo filosofijos standartus. Šią akademinę schizofreniją gali įveikti tik bendruomenės atsinaujinimas. Tik bendros mokslininkų pastangos gali padėti išsaugoti tam tikrus aukštesnius profesinės veiklos standartus, mokslinio darbo prasmingumo šaltinius ir kokias nors didesnes paskatas kūrybai.               

